
VERSENYSZABÁLYZAT

Az Országos és Határon Túli Középiskolai Arany János Balladamondó Versenyt Nagykőrös Város Önkormányzata a Nagykőrösi Arany János Kulturális Központtal, egyéb szervezetekkel és intézményekkel együttműködve 1982 óta, háromévente rendezi meg.  Az verseny minden harmadik év márciusában Arany János születésének évfordulójához kötődik (2017-ben ünnepeltük a híres költő 200. születésnapját, így a verseny abban az évben rendhagyó időpontban került megrendezésre).
A verseny résztvevői: 9-12. osztályos középiskolai tanulók az ország valamennyi középiskolájából (gimnáziumok, szakgimnáziumok, szakmunkásképző intézetek és művészeti oktatást folytató középiskolák, melyek bármely fenntartásban működhetnek). Emellett meghívást kapnak a hazánkkal szomszédos országok magyar tannyelvű, azonos iskolatípusú és évfolyamú (életkorú) középiskolái is.

A versenyzőknek a megmérettetésre 3 megadott Arany-balladából 1 kötelezően választott művel, valamint 1 szabadon választott Arany-balladával kell készülniük.

A versenyre jelentkezés feltétele a hiánytalanul kitöltött nevezési lap és a nevezéshez kapcsolódó költségek átutalásáról szóló bizonylat megküldése. 
A versenyzőket és az őket felkészítő pedagógusokat a neves szakemberekből és előadóművészekből álló zsűri arany – ezüst – bronz fokozattal, valamint különdíjakkal jutalmazza. A zsűri egy közönségdíjat is kioszt a nézők segítségével az előre elkészített szavazólapok alapján. 

A VERSENY MENETE

A versenyzők péntek délután sorsolás útján kapják meg az indulási sorszámukat, valamint hogy melyik előzsűri előtt mondják el az általuk választott kötelező balladát, melynek címét a sorsoláskor a jegyzőkönyvvezetővel közölniük kell. 

Az elődöntő több helyszínen zajlik a Nagykőrösi Arany János Kulturális Központban. Az elődöntőkön a zsűri 1-10-ig terjedő ponttal értékeli a versenyzőket. A pontszámok összesítése után alakul ki a döntősök névsora, melynek kihirdetésére előreláthatólag szombaton ebéd előtt kerül sor. 

A legjobbak a döntőn mérik össze előadói készségüket a főzsűri előtt, itt a szabadon választott művet kell előadniuk. Az értékelés – az elődöntőkhöz hasonlóan – 1-10-ig terjedő pontszámmal történik. Valamennyi versenyző meghallgatása után, a zsűritagok által adott pontszámok összesítésével alakul ki a végleges sorrend. Holtverseny, illetve szavazategyenlőség esetén a zsűri elnöke dönt. A zsűritagok döntenek a különdíjak odaítéléséről, majd közösen értékelik a díjazottak és a mezőny teljesítményét, melyet a zsűri elnöke a verseny záróünnepségén ismertet szombat délután.
